7.2.2023
EL
Επίσημη Εφημερίδα της Ευρωπαϊκής Ένωσης
C 47/97 Τετάρτη 6 Ιουλίου 2022
52. προτρέπει εν προκειμένω τις αρχές να εγκρίνουν νέα στρατηγική και σχέδιο δράσης για τη μεταρρύθμιση του τομέα της δικαιοσύνης, και να εγκρίνουν την τροποποίηση στον νόμο για το Ανώτατο Δικαστικό και Εισαγγελικό Συμβούλιο και τον νέο νόμο για τα δικαστήρια της Βοσνίας και Ερζεγοβίνης, σύμφωνα με τα ευρωπαϊκά πρότυπα· 53. καλεί τη Βοσνία και Ερζεγοβίνη να διασφαλίσουν την εφαρμογή και επιβολή όλων των δικαστικών αποφάσεων, υπενθυμίζοντας ότι το κράτος δικαίου είναι αναπόσπαστο στοιχείο για την πρόοδο της χώρας στην ευρωατλαντική ολοκλήρωση· επισημαίνει ένα ιδιαίτερα χαμηλό ποσοστό εκτέλεσης των αποφάσεων σε περιβαλλοντικές υποθέσεις· ζητεί την ταχύτερη διεκπεραίωση των υποθέσεων από τα δικαστήρια που είναι αρμόδια για διοικητικές διαφορές κατά παράνομων πράξεων της δημόσιας εξουσίας· 54.
υπενθυμίζει την ανάγκη επικαιροποίησης της νομοθεσίας και ευθυγράμμισης με την ΕΕ όσον αφορά την καταπολέμηση της νομιμοποίησης εσόδων από παράνομες δραστηριότητες και χρηματοδότησης της τρομοκρατίας, καθώς και την ανάγκη συγκρότησης μιας υπηρεσίας ανάκτησης περιουσιακών στοιχείων· 55. παροτρύνει τη Βοσνία και Ερζεγοβίνη να ενισχύσει και να οργανώσει και χρηματοδοτήσει επαρκώς δομές καταπολέμησης της διαφθοράς, που θα ασχοληθούν επίσης με τις συγκρούσεις συμφερόντων και την άσκηση πίεσης από ομάδες συμφερόντων· υπενθυμίζει την ανάγκη απρόσκοπτων ελέγχων κατά του παράνομου πλουτισμού δημόσιων λειτουργών· υπογραμμίζει τη σημασία της ενασχόλησης με τις συστάσεις της GRECO προκειμένου να διασφαλιστεί ο εντοπισμός και η λογοδοσία· υπενθυμίζει την ανάγκη επικαιροποίησης της νομοθεσίας και ευθυγράμμισης με την ΕΕ όσον αφορά την προστασία των καταγγελτών· 56.
επαναλαμβάνει την ανάγκη να διερευνηθούν οι πολιτικοί και διοικητικοί δεσμοί με το οργανωμένο έγκλημα· ζητεί τη διοικητική μεταρρύθμιση για την εξάλειψη της διαφθοράς και τη βελτίωση των μηχανισμών παρακολούθησης της διαφθοράς, καθώς και την αποτελεσματική δίωξη των ιδιαίτερα προβεβλημένων υποθέσεων διαφθοράς· 57.
υπογραμμίζει τους κινδύνους που ελλοχεύουν από την ανεπαρκή συνεργασία των υπηρεσιών επιβολής του νόμου της Βοσνίας και Ερζεγοβίνης και την αδυναμία τους να συνεργαστούν αποτελεσματικά με την Ευρωπόλ, τη Eurojust και την Ευρωπαϊκή Εισαγγελία· εκφράζει την ικανοποίησή του για τις διμερείς προσπάθειες που υποστηρίζονται από την Ευρωπόλ και τη Eurojust με στόχο την εξάρθρωση των δικτύων εμπορίας ανθρώπων· 58.
ζητεί την περαιτέρω ενίσχυση αυτής της συνεργασίας, μεταξύ άλλων με στόχο την πλήρη εφαρμογή του κοινού σχεδίου δράσης για την καταπολέμηση της τρομοκρατίας στα Δυτικά Βαλκάνια· ενθαρρύνει την καθιέρωση ενός σημείου επαφής για τα πυροβόλα όπλα·
Θεμελιώδη δικαιώματα 59. εκφράζει τη λύπη του για τη συνεχιζόμενη αδυναμία διασφάλισης της ελευθερίας και της πολυφωνίας των μέσων ενημέρωσης· επιμένει στην εξάλειψη των πολιτικών παρεμβάσεων και στην προστασία της ασφάλειας και της ευημερίας των δημοσιογράφων, συμπεριλαμβανομένων των εργασιακών δικαιωμάτων, και στην προστασία τους από τον εκφοβισμό, καθώς και από στρατηγικές αγωγές κατά της συμμετοχής του κοινού (SLAPP), με συστηματική και αποτελεσματική δίωξη, συμπεριλαμβανομένων άμεσων και αποτελεσματικών μέτρων έρευνας μετά από απειλές και επιθέσεις εναντίον τους· καλεί τις αρχές να ορίσουν στους ποινικούς κώδικες ένα ειδικό επίπεδο προστασίας των δημοσιογράφων· εκφράζει τη λύπη του για την αυξημένη έμφυλη βία κατά των γυναικών δημοσιογράφων, συμπεριλαμβανομένων των απειλών και των διακρίσεων στην εργασία· 60.
ζητεί αποτελεσματικά μέτρα εξασφάλισης της οικονομικής βιωσιμότητας και πολιτικής ανεξαρτησίας των δημόσιων ραδιοτηλεοπτικών φορέων, κυρίως του εθνικού δημόσιου ραδιοτηλεοπτικού φορέα της Βοσνίας και Ερζεγοβίνης (BHRT)· προτρέπει τις αρχές να αναλάβουν δράση για τον προσδιορισμό μιας βιώσιμης λύσης για τα προβλήματα χρηματοδότησης του BHRT και να αποτρέψουν το κλείσιμό του, και να εγκρίνουν νομοθεσία για τη διαφάνεια της ιδιοκτησίας στα μέσα ενημέρωσης· σημειώνει με ανησυχία την έλλειψη πολυφωνίας και τις δυσκολίες των νέων παραγόντων να αποκτήσουν άδειες και άλλα στοιχεία απαραίτητα για τη λειτουργία τους στις αγορές τηλεπικοινωνιών· εκφράζει την ανησυχία του για την έλλειψη ποικιλίας στα παραδοσιακά μέσα ενημέρωσης, συμπεριλαμβανομένης της διάθεσης περιεχομένου σε όλες τις επίσημες γλώσσες· 61.
εκφράζει τη λύπη του για τις απειλές των αρχών κατά της κοινωνίας των πολιτών· καταδικάζει τους επίμονους περιορισμούς της ελευθερίας της έκφρασης και της ελευθερίας του συνέρχεσθαι στη Βοσνία και Ερζεγοβίνη, καθώς και τους αυξανόμενους περιορισμούς των δικαιωμάτων αυτών στην οντότητα της Σερβικής Δημοκρατίας της Βοσνίας και Ερζεγοβίνης· καταδικάζει, στο πλαίσιο αυτό, την απόφαση των τοπικών αρχών στο Prijedor να απαγορεύσουν την εξαγγελθείσα ειρηνική επέτειο «White Ribbon Day», η οποία τιμά τον εορτασμό των αμάχων θυμάτων του πολέμου της περιόδου 1992-1995· ζητεί την έγκριση ενός πλαισίου για τη διαφανή χρηματοδότηση των οργανώσεων της κοινωνίας των πολιτών·